प्याज पर निर्यात प्रतिबंध समाप्त करने से कीमतों में उछाल आई लेकिन बढिय़ा उत्पादन और सीमित निर्यात संभावनाओं के कारण व्यापक असर देखने को नहीं मिला। लाखों कृषि श्रमिकों को यही सलाह दी जाती है कि वे कौशल विकास करके गैर कृषि रोजगार अपनाएं। यहां अंतिम लक्ष्य तो एकदम स्पष्ट है लेकिन राह स्पष्ट नहीं है। ऐसे में कृषि निर्यात बढ़ाना ही एकमात्र स्थायी हल है जिसके जरिये बिना महंगाई के कृषि क्षेत्र और राष्ट्रीय आय में बढ़ोतरी की जा सकती है। घरेलू क्षेत्र के लिए खाद्य प्रसंस्करण और निर्यात की मांग से भी रोजगार के अवसर उत्पन्न हो सकते हैं। आय में ऐसी बढ़ोतरी से विनिर्मित वस्तुओं की मांग भी बढ़ेगी। इससे विनिर्माण को बहुप्रतीक्षित गति मिलेगी। हाल के महीनों में कृषि निर्यात को लेकर सरकार की प्राथमिकताओं में बदलाव आया है जो काबिले तारीफ है। हालांकि इसका प्रभाव नजर आने में कुछ समय लग सकता है।